Dansk Politiforbund skal nu formentlig yde juridisk bistand til en gruppe betjente, der fredag aften i sidste uge deltog i en vild fest på politistationen i Rødovre

- Det er ikke en sag, vi er stolte af, siger Peter Ibsen, formand for Politiforbundet.

Det var specialpatruljen under Københavns Vestegns Politi, der fejrede et chefskifte i afdelingen, og skal man tro de oplysninger, der foreløbig er kommet frem, udviste deltagerne ikke just eksemplarisk situationsfornemmelse.

Naboer tilkaldte politiet

Festen, som Ekstra Bladet har beskrevet detaljeret, udviklede sig nærmest grotesk, da berusede betjente kastede angiveligt ulovligt fyrværkeri ud af vinduerne på politistationen i Rødovre. Bragene var så øredøvende, at adskillige forskrækkede beboere i nabolaget alarmerede politiet!

Da de tilkaldte politipatruljer forsøgte at dæmpe festen, blev de angiveligt bedt om at skride. Herefter blev der tilkaldt en hundepatrulje, inden festen – efter nogen ”puffen og masen”, som chefpolitiinspektør Ib Meng fra Vestegnenes Politi ifølge Ekstra Bladet har forklaret episoden i en intern mail - kunne bringes til ophør.

Specialafdelingen nedlagt

Skandalen har fået politiledelsen til at lukke specialpatruljen, der tæller ca. 16 mand og bl.a. håndterer bevillingsloven og overvågning af politikredsens rockere og bandemedlemmer. Samtidig er Den Uafhængige Politiklagemyndighed, som undersøger klager over politiet, gået ind i sagen.



Ifølge Ib Meng kan der ud over disciplinære foranstaltninger over for de festende betjente også blive tale om strafferetlige skridt.

- Jeg kan kun sige, at den adfærd, jeg har hørt om, er fuldstændig uacceptabel, siger Ib Meng til Ekstra Bladet.

Forbund afventer redegørelse

Peter Ibsen fra Politiforbundet afventer nu en henvendelse fra den lokale afdeling i Rødovre, inden man tager stilling til, om forbundet skal bistå de involverede betjente.

- Vi har et internt regelsæt, der siger, at hvis kolleger pådrager sig sager i medfør at tjeneste, så går vi som hovedregel ind og bistår dem med advokatbistand, og hvad der ellers er behov for. Vi afventer nu fra lokalafdelingen en redegørelse, som skal vise, om betjentene var i tjeneste. Noget tyder på, at nogle af dem var i tjeneste, mens andre ikke var det. Det er i hvert faldt klart, at vi bistår dem, der har været i tjeneste. Som hovedregel hjælper vi ikke medlemmer, hvis de er kommet i vanskeligheder i fritiden, men der kan være undtagelser, siger Peter Ibsen.

Han beklager sagen.

- Det er klart, at man skal være meget tilbageholdende, hvis man holder fest på en politistation, og man skal i hvert fald sørge for, at festen bliver holdt inden for fire vægge, men jeg er lidt tilbageholdende med at udtale mig om det, så længe Den Uafhængige Politiklagemyndighed behandler sagen, siger Peter Ibsen.

Vestegnens Politi har ikke ønsket af udtale sig om sagen.